Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 187/10/1102	Bratislava II, 6.5.2013
EEČ : 2-9-82-2013

U Z N E S E N I E

Trestná vec:	obvinený XXXXX 
Prečin:	Nedovolené ozbrojovanie a obchodovanie so zbraňami podľa § 294 odsek 2, odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v čase od 13.00h. do 14.20h. dňa 13. 02. 2010 sa neoprávnene zmocnil v dome svojich rodičov strelnej zbrane - krátkej guľovej zbrane značky CZ Compakt, kalibru 9 mm Luger, výrobné číslo: B9899 vrátanej dvoch nabitých zásobníkov po 5ks nábojov značky Sellier and Bellot /9mm Luger/, ktorú mal jeho otec XXXXX v legálnej držbe, a ktorú previezol na územie Slovenskej republiky, kde ju aj dňa 04. 03. 2010 v čase 09.00h. v priestoroch Autoopravovní Ministerstva vnútra SR v Bratislave na Sklabinskej ulici č. 20 dobrovoľne vydal zo zaisteného osobného motorového vozidla značky Suzuki SX4, evidenčné číslo Českej republiky: 8S80662, 

uvedená strelná zbraň v zmysle zákona Národnej rady Slovenskej republiky číslo 190/2003 Zbierky zákonov o strelných zbraniach a strelive   patrí do kategórie „B“ podľa §-u 5 odsek 1 písmena a) citovaného zákona a jej nosenie a držanie v zmysle §-u 5 odsek 2 citovaného zákona podlieha povoľovaciemu konaniu a evidenčnej povinnosti, pričom náboje k zbrani v zmysle §-u 2 písmena b) citovaného zákona sú strelivom, ktoré v zmysle ustanovenia §-u 12 odsek 1 citovaného zákona môže nadobúdať len držiteľ zbrojného preukazu, zbrojnej licencie alebo držiteľ zbrojného sprievodného listu k trvalému vývozu, 

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vyšetrovateľ PZ 1. oddelenia všeobecnej kriminality odboru kriminálnej polície Okresného riaditeľstva PZ Bratislava II pod sp. zn. XXXXX /ďalej len „vyšetrovateľ PZ“/, viedol trestné stíhanie voči občanovi Českej republiky XXXXX za zločin nedovoleného ozbrojovania a obchodovania so zbraňami podľa § 294 ods. 1, ods. 2 Trestného zákona na skutkovom základe ako je uvedený vo výroku tohto uznesenia. 

Uznesením vyšetrovateľa PZ zo dňa 27. 01. 2012 v spojení s uznesením podľa 174 ods. 1 Trestného poriadku /§ 180 Trestného poriadku/ zo dňa 20. 04. 2012 bolo podľa § 228 ods. 2 písm. d) Trestného poriadku trestné stíhanie prerušené z dôvodu návrhu na odovzdanie trestného stíhania do cudziny. 

Následne dňa 23. 05. 2012 Okresná prokuratúra Bratislava II požiadala Okresné štátne zastupiteľstvo Praha - západ s  odvolaním sa na článok 8 odsek 1 písmeno a), písmeno b) Európskeho dohovoru o odovzdávaní trestného konania podpísaného dňa 15. 05.  1972 v Štrasburgu, ako aj podľa článku 29 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach podpísanej dňa 29. 10. 1992 v Prahe, o prevzatie trestného stíhania týkajúceho sa skutku popísaného vo výroku tohto uznesenia. 

Dňa 14. 08. 2012 udelil minister spravodlivosti Slovenskej republiky súhlas na odovzdanie trestného konania do Českej republiky a požiadal Najvyššie štátne zastupiteľstvo Českej republiky o prevzatie trestného konania, ktoré bolo v Českej republike ukončené právoplatným súdnym rozhodnutím. 

XXXXX súdu Praha  - západ  sp. zn. XXXXX zo dňa 24. 07. 2012, právoplatným dňa 30. 11. 2012, bol za stíhaný skutok obvinený XXXXX uznaný vinným zo spáchania prečinu nedovoleného  ozbrojovania podľa § 279 odsek 1 trestného zákonníku Českej republiky a odsúdený k trestu odňatia slobody v trvaní 9 /deväť/ mesiacov, ktorého výkon mu bol v zmysle ustanovení § 81 odsek 1 a § 82 odsek 1 Trestného zákonníku podmienečne odložený na skúšobnú dobu v trvaní 3 /tri/ roky. 
	
Podľa § 215 ods.2 písm. c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Po preskúmaní cudzieho právoplatného súdneho rozhodnutia mám za to, že uložený trest za stíhaný skutok, je vzhľadom na osobu obvineného, spôsob vykonania činu a spôsobený následok plne v súlade so zásadami individuálnej a generálnej prevencie a toto rozhodnutie možno považovať za dostačujúce. 

Vzhľadom k tomu som rozhodol tak, ako je uvedené v enunciáte tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Svetozár Chabada
prokurátor